སྨན་ནི་ཨ་རུ་ར་དང་ཤིང་ཀུན་ཚ་བ་གསུམ་ཞེས་སྒ་པི་ཕོ་གསུམ་ཤུ་དག་མ་ནུ་པ་ཏྲ་ལྕེ་མྱང་ཚྭ་རྣམས་དང་ར་དཀར་མོའི་འོ་མ་དང་མར་བཅས་མཉམ་དུ་བསྐོལ་བ་དབྱངས་ཅན་མར་ཞེས་སྨན་མར་འདི་དབྱངས་ཅན་མ་དང་འདྲ་ཞེས་པའི་དོན་ཏེ།དབྱངས་ཅན་མས་ཚིག་སྙན་དང་བློ་གྲོས་སྟེར་ནུས་པ་བཞིན་སྨན་མར་འདིས་ཀྱང་དེ་དག་སྟེར་ནུས་པས་འདྲ་དཔེར་སྦྱར་བ་སྟེ།བློ་གྲོས་འཕེལ་བ་དང་དྲན་པ་གསལ་བ།ངག་ཚིག་སྙན་པར་འགྱུར་བའི་ཕྱིར་བསྟེན་པར་བྱ་བ་ཡིན།ཡང་ཡུངས་ཀར་དང་ཤ་དུག་རྒྱམ་ཚྭ་པི་པི་ལིང་རུ་རྟ་བ་སྤྲུ་རྣམས་མར་དུ་བསྐོལ་བའི་སྨན་མར་གྱིས་ཚེ་འཕེལ་བ་དང་ལུས་སྟོབས་བསྐྱེད་པ།གདོན་གྱིས་རིགས་རྣམས་འཇོམས་པར་འགྱུར་བའི་ཕྱིར་སྐབས་སྐབས་སུ་བསྟེན་པར་བྱའོ།།ཞེས་གསུངས་པ་དང་།ཡང་དཔལ་ལྡན་ཕ་ཁོལ་གྱིས།གལ་ཏེ་བྱིས་པ་དེ་ནད་བྱུང་ན་གནོད་པར་མི་འགྱུར་པའི་སྨན་འཇམ་པོ་སྦྱིན་ནོ།།ནད་གཞན་གྱི་བླ་གཉན་གྱིས་འདྲེས་པ་ལས་ཡང་བཀྲུ་སྨན་གྱིས་ཞི་བར་བྱའོ།།ཇི་ལྟར་བྱིས་པའི་བློ་གཞན་དུ་གྱུར་པ་ན་ཡང་།སྔངས་པར་འགྱུར་བའི་བག་མི་བྱ།གལ་ཏེ་སྔངས་པར་གྱུར་ན་ནི་གདོན་གྱིས་ཟིན་པའི་རྒྱུར་འགྱུར་རོ།།བྱིས་པ་དེ་གོས་ཀྱི་རླུང་ཡབ་ཀྱིས་གཡབ་པ་དང་།གཞན་གྱིས་བགོམ་ཞིང་རེག་པ་ལས་ཀྱང་བསྲུང་བར་བྱའོ།།བྲ་ཧྨི་དང་།ཡུངས་དཀར་དང་།ཤུ་དག་དང་།ཐལ་ཏྲེས་དང་།རུ་རྟ་དང་།རྒྱམ་ཚྭ་དང་།པི་པི་ལིང་དང་།འདི་རྣམས་དང་ཚུལ་བཞིན་བསྐོལ་བའི་སྨན་མར་བླུད་ན་སྐད་གསལ་བ་དང་།ཡིད་གཞུངས་པ་དང་།དྲན་པ་མྱུར་བར་བྱེད་དོ།།དེ་བཞིན་དུ་ཚེ་རིང་བ་དང་།སྡིག་པ་ཞི་བར་བྱེད་པ་དང་།གདོན་འཇོམས་པ་དང་།འབྱུང་པོ་དང་།སྨྱོ་བྱེད་རྣམས་ལས་ཟློག་པར་བྱེད་དོ།།ཤུ་དག་དང་།སོ་མ་ར་ཛ་དང་།མན་དུ་ཀ་པ་ར་ནི་དང་།ཤང་ཀ་པུ་ཥྤ་དང་།ཉེའུ་ཤིང་དང་།བྲ་ཧྨི་སོ་མ་ཞེས་བྱ་བ་ནི་ནཱ་དང་།སླེ་ཏྲེས་དང་།བྲ་ཧྨི་དང་།འདི་རྣམས་སྲང་རེ་རེ་ཆམ་ཆོམ་བརྡུངས་ཏེ་མར་སྲང་སུམ་ཅུ་རྩ་གཉིས་དང་།འོ་མ་མར་གྱི་བཞི་འགྱུར་དང་ཚུལ་བཞིན་བསྐོལ་ཏེ་མར་ལུས་པ་ནི་ཡན་ལག་བརྒྱད་པའི་མར་ཞེས་བྱ་སྟེ།དེ་ལ་རན་པར་བླུད་ན་སྐལ་བ་ལྡན་པ་དང་།ཚེ་རིང་བ་དང་།ཚིག་གསལ་བ་དང་།ཡིད་གཞུངས་པ་དང་།དྲན་པ་གསལ་བར་བྱེད་པའི་མཆོག་ཡིན་ནོ།།རའི་འོ་མ་དང་།ཨ་རུ་ར་དང་།ཚ་བ་གསུམ་དང་།པ་ཏ་དང་།ཤུ་དག་དང་།ཤི་ཀྲུ་དང་།རྒྱམ་ཚ་དང་།དེ་རྣམས་མར་དང་ལྷན་ཅིག་བསྐོལ་ཏེ་མར་ལུས་པ་ནི་དབྱངས་ཅན་ཞེས་བྱ་བའི་མར་ཡིན་ཏེ།དེ་ལས་རན་པར་འཐུངས་ན་སྐད་འགགས་པ་དང་།ཡིད་གཞུངས་པ་དང་།དྲན་པ་མྱུར་བ་དང་།མེ་དྲོད་སྐྱེད་པར་བྱེད་དོ།།ཤུ་དག་དང་།སླེ་ཏྲེས་དང་།ཉེའུ་ཤིང་དང་།ཨ་རུ་ར་དང་།ཤིང་གི་ནི་དང་།བྱི་དང་ག་དང་།བཅའ་སྒ་དང་།ཨ་པ་རྒ་དང་།འདི་རྣམས་མར་དང་ལྷན་ཅིག་བསྐོལ་ཏེ་འཐུང་ན་ཡང་ཕན་ཡོན་གོང་མ་དང་འདྲའོ།།གསེར་དང་།གི་རི་ཀརྞི་ཀ་དང་།ཤུ་དག་དང་།རུ་རྟ་རྣམས་ལྷན་ཅིག་སྦྱར་བའམ།ཀྵ་རི་ཀི་དང་།གསེར་ལྷན་ཅིག་སྦྱར་བའམ།གསེར་དང་མད་ཚ་ཨཀྵ་ཞེས་བྱ་བ་གན་ད་དུར་བ་དང་།ཤང་ཀ་པུཥྤ་དང་།དེ་རྣམས་ལྷན་ཅིག་སྦྱར་བའམ།ཡང་ན་གི་རི་ཀརྞི་ཀ་དཀར་པོ་དང་།གསེར་དང་།ཤུ་དག་དང་།དེ་རྣམས་ལྷན་ཅིག་སྦྱར་བའམ།སྦྱོར་བ་བཞི་པོ་དེ་དག་གང་ཡང་རུང་བ་སྦྲང་རྩི་དང་།མར་དང་སྦྱར་བའི་ལྡེ་གུས་བྱིས་པ་དེ་ལོ་གཅིག་གི་བར་དུ་བལྡག་ཏུ་བཅུག་ན་ལུས་ཀྱི་ཉམས་སྟོབས་དང་མདོག་དང་།བློ་གསལ་བར་བྱེད་པའི་མཆོག་ཡིན་ནོ།།ཤུ་དག་དང་།ཤིང་མངར་དང་།རྒྱམ་ཚ་དང་།ཨ་རུ་ར་དང་།དོང་གྲ་དང་།ཏི་མུ་ས་དང་།རུ་རྟ་དང་།པི་པི་ལིང་དང་།ཟི་ར་དང་།དེ་རྣམས་ཀྱི་ལྡེ་གུ་བྱིན་ན་ཡང་ཚིག་གསལ་བར་བྱེད་པའི་མཆོག་ཡིན།མདོར་བསྡུས་ན་གོང་གི་སྨན་སྦྱོར་འདི་དག་ཕྲུ་གུ་ཆུང་ཆུང་ནས་བྱིས་པ་ལོ་བརྒྱད་བར་དུ་བསྟེན་ན་ཕན་ཡོན་གོང་ལྟར་བཟང་བ་མ་ཟད་བྱིས་པར་ཆམ་རིམས་སོགས་ནད་རིགས་གང་གིས་མི་འཚེ་བར་སྔོན་འགོག་བྱེད་ཐུབ་པ་དང་ནང་སྒོས་སུ་བྱིས་པ་ནད་མེད་ཚེ་རིང་ཡོང་པར་དགེ་བ་བསམ་གྱིས་མི་ཁྱབ་བོ།།༼རྩོམ་ཁུངས་ནད་མེད་ཚེ་བསྲིང་རིག་པ་ལས།༽